"Θα γίνουμε όχι η Ελλάδα που ήταν πριν, αλλά μια Ελλάδα ακόμα καλύτερη"
συνέντευξη του βουλευτή Κωνσταντίνου Βρεττού στην Ελληνική Υπηρεσία της Φωνής της Αμερικής
Το Κογκρέσο των Ηνωμένων Πολιτειών ενημερώθηκε για τα οικονομικά και τα εθνικά θέματα της Ελλάδας κατά την διάρκεια τριήμερων συσκέψεων που είχαν ηγετικά στελέχη του με τον Πρόεδρο της Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων, βουλευτή Αττικής του ΠΑΣΟΚ, Κωνσταντίνο Βρεττό. Τα αποτελέσματα των επαφών του ο κύριος Βρεττός τα συνόψισε σε συνέντευξη που παραχώρησε για την Ελληνική Υπηρεσία της Φωνής της Αμερικής και τους συνεργαζόμενους μαζί της ραδιοφωνικούς και τηλεοπτικούς σταθμούς στην Ελλάδα, την Κύπρο και την ομογένεια στην Βόρεια Αμερική και την Αυστραλία. Ακολουθούν το ηχητικό και το κείμενο της συνέντευξης όπως την μετέδωσε το πρωί της Πέμπτης η Ελληνική Υπηρεσία. ΓΜ: Κύριε Βρεττέ, μιλήστε μας για τις επαφές τις οποίες είχατε εδώ στην Ουάσιγκτον, στα πλαίσια της επίσκεψης σας που ολοκληρώνεται σε λίγη ώρα. ΚΒ: Κύριε Μπίστη, είχα επαφές κυρίως με παράγοντες της νομοθετικής εξουσίας. Πιστεύω ότι ήταν πολύ ικανοποιητικές και από πλευράς δικής μου και από πλευράς εκείνων που συνάντησαν. Θέλω να ευχαριστήσω τον κ. Κασκαρέλη, τον πρέσβη μας, για τις προετοιμασίες που έκανε ώστε να έχουμε επιτυχία σε αυτές τις επαφές. Συνάντησα μεταξύ άλλων την βουλευτή κ. Σέλεϊ Μπέρκλεϊ, τους ελληνικής καταγωγής βουλευτές κυρίους Γιάννη Σαρμπάνη και Κώστα Μπιλιράκη, τον βουλευτή κ. Χάουαρντ Μπέρμαν, τέως Πρόεδρο και νυν Επικεφαλή της Μειοψηφίας στην Επιτροπή Εξωτερικών Υποθέσεων της Βουλής των Αντιπροσώπων, την βουλευτή την κ. Ιλεάννα Ρος - Λέτινεν η οποία είναι Πρόεδρος της Επιτροπής Εξωτερικών Υποθέσεων, επίσης τον Γερουσιαστή κ. Ρόμπερτ Μενέντες, την βουλευτή κ. Κάρολυν Μαλόνι και δεν είμαι βέβαιος αν ξεχνώ αυτή την στιγμή και κάποιους άλλους. ΓΜ: Να πούμε, γενικά, για αυτούς που μας ακούνε, κ. Βρεττέ, ότι όλα αυτά τα πρόσωπα τα οποία συναντήσατε είναι γνωστοί φιλέλληνες, άλλοι ελληνικής καταγωγής και άλλοι πολύ θερμοί φίλοι της Ελλάδας επί χρόνια πολλά. ΚΒ: Έχετε δίκιο και το πρώτο πράγμα που έκανα, κ Μπίστη, ήταν ότι τους ευχαρίστησα για την συνεισφορά τους στην Ελληνική κοινότητα αλλά και για την συνεισφορά τους στην πρόοδο των εθνικών μας υποθέσεων. Το πρώτο λοιπόν πράγμα ήταν αυτό. Το δεύτερο, βεβαίως, ήταν να συζητήσουμε επιμέρους θέματα που αφορούν την ελληνική εξωτερική πολιτική. Στο σημείο αυτό να πω, μήπως το ξεχάσω αργότερα, ότι είχα και μια συνάντηση με την ίδια την Επιτροπή Εξωτερικών Υποθέσεων (της Βουλής) υπό την προεδρία της κ. Λέτινεν (που είναι και η πρόεδρος της επιτροπής). Εκεί δέχθηκα αρκετές ερωτήσεις. Ήμουνα μαζί με τον πρέσβη τον κ. Βασίλη Κασκαρέλη και με τον γραμματέα της Πρεσβείας μας τον κ. Βασίλη Στριμπάκο. ΓΜ: Αυτές οι ερωτήσεις ήταν γύρω από τι θέματα εξωτερικής πολιτικής; ΚΒ: Οι ερωτήσεις, κατά πρώτον αφορούσαν τα εθνικά μας θέματα, το Κυπριακό, τα Σκόπια και τις ελληνοτουρκικές σχέσεις. Σε αυτή την ομάδα θεμάτων θα αναφέρω και τις ελληνοεβραϊκές σχέσεις. Καταρχήν για το Κυπριακό, με ερώτησαν σχεδόν όλοι. Το θέμα είναι γνωστό. Τους είπα ότι εγώ βλέπω δυσκολίες μεγάλες και καμία πρόοδο μέχρις ότου ολοκληρωθούν οι εκλογές της Τουρκίας, οπότε θα μπορούμε ίσως να μιλάμε με περισσότερο αξιόπιστους συνομιλητές. Το ίδιο ισχύει και για την περίπτωση των Σκοπίων, γιατί και εκείνοι έχουν προκηρύξει εκλογές και εκεί έχουν προβλήματα μεγάλα. Συνεπώς και τα δύο αυτά θέματα είναι τελματωμένα και το ξέρουν και οι ίδιοι οι εδώ άνθρωποι που παρακολουθούν τις εξελίξεις. Για παράδειγμα, ο κ. Μενέντες σήμερα ήταν απόλυτα σύμφωνος με αυτά που του είπα διότι τα παρακολουθεί από πάρα πολύ κοντά. ΓΜ: Να αναφέρουμε εδώ ότι ο κ. Μενέντες είναι εκείνος που έχει πάρει τώρα, στη Γερουσία τουλάχιστον, τον ηγετικό ρόλο που διαδραμάτιζε μέχρι προ ενός, ενάμισι χρόνου ο Γερουσιαστής Πωλ Σαρμπάνης, ο οποίος αποσύρθηκε. Τη σκυτάλη τώρα λοιπόν την έχει πάρει ο κ. Μενέντες για τα ελληνικά θέματα στην Γερουσία. ΚΒ: Μου έκανε εντύπωση και το βάθος της ανάλυσης που έκανε ο βουλευτής κ. Γιάννης Σαρμπάνης (γιός του πρώην Γερουσιαστή Πωλ Σαρμπάνη) σε αυτά τα θέματα, τα εθνικά και κυρίως στο Κυπριακό. ΓΜ: Διαπιστώσατε να υπάρχει εκεί θετικό κλίμα για την Ελλάδα; Πως το είδατε; ΚΒ: Κοιτάξτε, υπάρχει θετικό κλίμα. Καταρχήν όλοι οι άνθρωποι αυτοί, όπως είπατε και προηγουμένως, είναι άνθρωποι που βοηθούν την Ελλάδα και θέλουν το καλό της. Να σας πω και κάτι που πρέπει να το διακρίνουμε, ότι ενδιαφέρονται και για τις σχέσεις μας με το Ισραήλ. Αρκετοί από αυτούς είναι άνθρωποι που στηρίζονται και από την ισραηλινή κοινότητα αλλά και την στηρίζουν. Συνεπώς, ήταν πολύ ικανοποιημένοι από το γεγονός ότι εμείς έχουμε πλέον θερμάνει πολύ τις σχέσεις μας με το Ισραήλ. ΓΜ: Σε αυτές τις επαφές που είχατε εκεί, στο Κογκρέσο, δόθηκε καμιά ευκαιρία να συζητήσετε με τους συναδέλφους σας τα οικονομικά ζητήματα της Ελλάδας; ΚΒ: Αυτή ήταν η δεύτερη ενότητα. Σχεδόν όλοι ενδιαφέρθηκαν για το πώς πηγαίνει η οικονομία. ΓΜ: Είδατε να έχουν διάθεση να στηρίξουν την Ελλάδα; ΚΒ: Ακριβώς. Ηθική στήριξη έχουμε έτσι και αλλιώς και την διατύπωσαν οι Αμερικανοί νομοθέτες. Εκείνο που τους ενδιέφερε ήταν αν σε πρακτικούς όρους η Ελλάδα βελτιώνεται. Τους είπα την άποψη μου, ότι έχουμε κάνει επίπονες προσπάθειες, ότι έχουμε αντιδράσεις αναμενόμενες αλλά δεν έχουμε αναταραχή, κοινωνική αναταραχή, ότι τελευταία η εξέλιξη στην Ευρώπη δικαιώνει την πολιτική της κυβέρνησης, ότι δηλαδή πλέον ανοίγουν κάποιοι δρόμοι από την Ευρώπη που μας διευκολύνουν και νομίζω ότι έχουν κατά κάποιο τρόπο καταλάβει ότι η Ελλάδα μπορεί να βρίσκεται σε δύσκολη θέση αλλά υπάρχει η οδός της διεξόδου από την οικονομική κρίση. Είναι βέβαιο ότι θα βγούμε από αυτή την κρίση και θα βγούμε βελτιωμένοι. Θα ήμαστε όχι η Ελλάδα που ήταν πριν αλλά μια Ελλάδα ακόμα καλύτερη. ΓΜ: Αυτό το ευχόμαστε όλοι κ Βρεττέ. Και επειδή ο χρόνος μας είναι περιορισμένος νομίζω πως σε αυτό το σημείο θα μπορούσαμε να κλείσουμε την τόσο ενδιαφέρουσα συνομιλία που είχαμε. Σας εύχομαι ότι το καλύτερο, τόσο σε εσάς όσο και στην Ελλάδα. ΚΒ: Σας ευχαριστώ πάρα πολύ.